На основу члана 52. став 1. тачка 2) Закона о локалној самоуправи („Службени гласник Републике Србије“, бр. 129/07, 83/14-други закон, 101/2016-други закон, 47/2018 и 111/2021-други закон), члана 21. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, бр. 16/18), члана 85. став 1. тачка 3) Статута општине Блаце („Службени лист општине Блаце“, бр. 5/19), члана 30. став 1. Одлуке о поступку доделе и контроле коришћења средстава за подстицање програма или недостајућег дела средстава за финансирање програма од јавног интереса које реализују удружења („Службени лист Општине Блаце“, бр. 17/21) и члана 16. Одлуке о Општинској управи општине Блаце („Службени лист Општине Блаце“, бр. 10/22 и 2/23), Одељење органа општине и друштвених делатности, дана 13. јануара 2025. године, подноси

И З В Е Ш Т А Ј

о реализованој финансијској подршци програмима од јавног интереса које реализују удружења из буџетских средстава општине Блаце за 2024. годину

**I ОПШТИ ДЕО:**

У 2024. години за финансирање/суфинансирање програма од јавног интереса које реализују удружења грађана са територије општине Блаце била су обезбеђена средства из буџета општине Блаце, у укупном износу од **1.500.000,00** динара, у оквиру раздела 5 –Општинска управа, Програм 0602-Опште услуге локалне самоуправе, Пројекат 0602-4001 –Пројекти удружења грађана и НВО, Функција 160, Економска класификација 481000, позиција 56 – Дотације невладиним организацијама.

У складу са расположивим средствима био је расписан Јавни конкурс за финансирање/суфинансирање програма од јавног интереса које реализују удружења грађана са територије општине Блаце, број: II-400-633/2024 од 19.03.2024. године, који је био отворен до 03.04.2024. године.

По окончаном поступку одобравања програма од јавног интереса које реализују удружења грађана са територије општине Блаце, укупно је одобрено финансирање/суфинансирање за **11** (једанаест) програма удружења грађана, а средства истима распоређена су на начин приказан у табели:

|  |  |  |  |
| --- | --- | --- | --- |
| **Редни број** | **Назив удружења** | **Назив програма** | **Одобрена средства** |
| 1. | Друштво за церебралну и дечју парализу Блаце | „Помоћ члановима удружења“ | 70.000,00 динара |
| 2. | Општинска организација глувих Блаце | „Заштита особа оштећеног слуха“ | 80.000,00 динара |
| 3. | Међуопштинска организација савеза слепих Србије  | „Говори да бих те видео“ | 70.000,00 динара |
| 4. | Удружење Рома „Блаце  | „Укључи себе и кроз цивилно друштво“ | 50.000,00 динара |
| 5. | Удружење грађана „Тописци“  | „Усмена сведочанства Топличана о Другом светском рату: општина Блаце“ | 120.000,00 динара |
| 6. | Удружење за пољопривреду „Агроун“ Блаце | „Буђење села 2024“ | 120.000,00 динара |
| 7. | Удружење грађана „Млади у руралу“ Блаце  | „Створимо прву еколошку заједницу у Србији“ | 245.000,00 динара |
| 8. | Удружење пензионера Блаце | „Реновирање просторија Удружења пензионера“ | 100.000,00 динара |
| 9. | Кинолошко друштво „Јастребац Блаце“ | „Едукација одгајивача паса и голубова и развој кинологије кроз разне кинолошке манифестације у 2024. години“ | 80.000,00 динара |
| 10. | Ловачко Удружење „Блаце“ | „Изградња летњиковца у школи у Ђуревац“ | 250.000,00 динара |
| 11. | Завичајно удружење Топличана у Нишу  | „Обнова храма Светих апостола Вртоломеја и Врнаве“ | 100.000,00 динара |

*Табела 1. Приказ програма са одобреним средствима*

Из приказане табеле свих **11** удружења грађана је реализовало своје програме.

|  |  |
| --- | --- |
| ОДОБРЕНА СРЕДСТВА | 1.285.000,00 динара |
| НЕУТРОШЕНА СРЕДСТВА | 8.636,51 динара |
| РЕАЛИЗОВАНА СРЕДСТВА | **1.276.363,49** динара |

*Табела 2. Приказ неутрошених и реализованих средстава*

**II ОПИС ПРОЈЕКАТА И ПОСТИГНУТИХ ЦИЉЕВА:**

1. **Друштво за церебралну и дечју парализу**, Блаце, реализовало је програм: „Помоћ члановима удружења“. **Опис програма:** Подршка особама са инвалидитетом у 2024. години, у виду поделе пакета за 22 особе, по одабиру удружења, према критеријуму -слабије материјално стање. **Постигнути циљеви:** Побољшање социјалног статуса особа са инвалидитом. **Период реализације:** јул 2024. до 01.12.2024. године.

**2. Општинска организација глувих**, Блаце, реализовала је програм: „Заштита особа оштећеног слуха“. **Опис програма:** Оспособљавање деце глувих родитеља за самосталан живот, превазилажење баријера у свакодневној комуникацији. Реализоване активности су се сводиле на рад преводилачког сервиса у јавним институцијама. **Постигнути циљеви:** Инклузија у друштво чланова удружења и њихове деце. **Период реализације:** 24.06 -01.12.2024. године.

**3. Међуопштинска организација савеза слепих Србије Куршумлија**, Куршумлија, реализовало је програм: „Говори да бих те видео“. **Опис програма:** Програм је подразумевао одржавање едукативних радионица о правима и положају, дискриминацији и образовању слепих и слабовидих лица, које су се одржавале у просторијама удружења у Куршумлији, као и посете члановима удружења. **Постигнути циљеви:** Унапређење положаја слепих и слабовидих лица, као и упознавање са правима која им по основу инвалидности припадају. Пројекат је у потпуности оправдао циљеве с обзиром да је реч о малој средини у којој су људи недовољно информисани о слепим и слабовидим лицима. **Период реализације:** јун 2024. до 30. новембар 2024. године.

**4. Удружење Рома „Блаце“**, Блаце, реализовало је програм: „Укључи себе и кроз цивилно друштво“. **Опис програма:** Повећање свести националним мањинама о равноправности у заједници и подстицање на образовање и укључивање у друштво.

**Постигнути циљеви:** Повећана свест националним мањинама о елиминацији дискриминације и појачана мотивисаност за запослење.

 **Период реализације:** јун 2024. до 01.12.2024. године.

5. **Удружење грађана „Тописци“,** Блаце,реализовало је програм: „Усмена сведочанства Топличана о Другом светском рату: општина Блаце“. **Опис програма:** Пројекат *Усмена сведочанства Топличана о Другом светском рату: општина Блаце* обухватао је откривање, прикупљање, истраживање, документовање, проучавање, вредновање, заштиту, очување, представљање, интерпретацију, коришћење и управљање вербалном (усменом и транскрибованом) архивском грађом прикупљеном путем теренског истраживања на подручју општине Блаце. Истраживање усмене грађе прати и садржај усмених прича (сећања, успомена, предања, епских песама и др. усмених облика и факата) о Другом светском рату прикупљених од директих учесника (ређе) и махом потомака непосредних и/или посредних учесника Другог светског рата, у већем делу на територији општине Блаце, али и са територија других општина у Топлици. Пројекат садржи одрживу стратегију дисеминације и трајне доступности прикупљене грађе широј јавности у општини Блаце и целом Топличком округу.

**Постигнути циљеви:** Реализован је циљ пројекта *Усмена сведочанства Топличана о Другом светском рату: општина Блаце*  тј. откривање, прикупљање, истраживање, документовање, проучавање, вредновање, заштита, очување, представљање, интерпретација, коришћење и управљање вербалном (усменом и транскрибованом) архивском грађом прикупљеном путем теренског истраживања на подручју општине. Овим пројектом подстакнут је *мали човек*, да прича, да се сећа, чува успомене, предања, својих предака, и да иста стави на папир и спаси од заборава. Резултат овог пројекта, је први Том књиге ,,Усмена сведочанства Топличана о Другом светском рату“. Коначан циљ је да пројекат садржи одрживу стратегију дисеминације и трајне доступности прикупљене грађе широј јавности у општини Блаце и целом Топличком округу. **Период реализације:** 24.06. до 01.12.2024. године.

6. **Удружење за пољопривреду „Агроун“**, Блаце, реализовало је програм: „Буџење села 2024“. **Опис програма:** Изградња летњиковца у селу Кашевар у циљу оживљавања села. **Постигнути циљеви:**  дружење живот селу изградњом летњиковца.

**Период реализације:** 01.10. до 01.12.2024. године.

7. **Удружење грађана „Млади у руралу“, Блаце**, реализовало је програм: „Створимо прву еколошку заједницу у Србији“. **Опис програма:** Промоција и едукација о значају заштите животне средине кроз укључивање установа, цивилних друштава, неформалних група, појединаца и волонтера, организовање акција чишћења, поделе едукативног и материјала за одлагање отпада, едукација локалног становништва и туриста о правилном одлагању отпада.

**Постигнути циљеви:** Повећана свест о заштити животне средине. Пројектом обухваћено око 4000 учесника.

**Период реализације:** јун-октобар 2024. године.

8. **Удружење пензионера Блаце,** Блаце, реализовало је програм: „Реновирање просторија удружења пензинера“. **Опис програма:** Замена столарије у просторији удружења. **Постигнути циљеви:** Оплемењен простор који окупља најстарију популацију становништва. **Период реализације:** 1. октобар до 01. децембар 2024. године.

**9. Кинолошко друштво „Јастребац“, Блаце** реализовало је програм: „Едукација одгајивача паса и голубова и развој кинологије кроз разне кинолошке манифестације“ у 2024. години“. **Опис програма:** Едукација одгајивача паса о проблему паса луталица, организовање изложби у циљу унапређења кинологије. **Постигнути циљеви:** Повећан броја расних паса и учесника изложбе, као и одгајивача паса. **Период реализације:** јун 2024. до 01. децембар 2024. године.

10. **Ловачко удружење Блаце**, Блаце, реализовало је програм:„Изградња летњиковца у Ђуревцу“. **Опис програма:** Изградњом летњиковца улепшан је простор у дворишту школе у Ђуревцу. Летњиковац се користи за окупљање ловаца ради комуникације у вези лова, као и за окупљање и дружење деце која похађају школу. **Постигнути циљеви:** Оплемењен простор школе, појачано окупљање ловаца, унапређен ловни туризам и улепшана животна средина. **Период реализације:** Од 01.07. до 01.12.2024. године.

11. **Завичајно удружење Топличана**, Ниш, реализовало је програм: „Обнова Храма Светих апостола Вартоломеја и Варнаве“. **Опис програма:** Уређење подлога и припрема за постављање бехатон плоча и пратећих ивичњака. **Постигнути циљеви:** Уређен је под који се налази у оквиру црквишта са наменом несметаног обављања обреда на овом месту. **Период реализације: 8.** јул до 01. децембар 2024. године.

III **АНАЛИЗА УСПЕШНОСТИ РЕАЛИЗОВАНИХ ПРОГРАМА:**

Сва наведена удружења грађана успешно су реализовала програме за које су добила средства из Буџета општине Блаце. Сви програми спроведени су на начин описан у поднетим апликацијама.

Од **1.258.000,00** динара, колико је било одобрено за финансирање удружења грађана, за реализацију одобрених програма утрошено је **1.276.363,49** динара, а извршен је повраћај неутрошених средстава у укупном износу од **8.636,51** динара.

IV Извештај објавити на званичној интернет страници општине Блаце.

Број: III-05-400-37/2025

У Блацу, дана 13.01.2025. године

ОДЕЉЕЊЕ ОРГАНА ОПШТИНЕ И ДРУШТВЕНИХ ДЕЛАТНОСТИ

 Руководилац:

 Драгана Раденковић с.р.

 На основу члана 44. став 1. тач. 5) и 6) Закона о локалној самоуправи („Службени гласник Републике Србије“, бр. 129/07, 83/14-други закон, 101/2016-други закон, 47/2018 и 111/2021-други закон), члана 21. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, бр. 16/18), члана 70. ст. 1. тач. 5) и 20) Статута општине Блаце („Службени лист општине Блаце“, бр. 5/19), члана 30. став 1. Одлуке о поступку доделе и контроле коришћења средстава за подстицање програма или недостајућег дела средстава за финансирање програма од јавног интереса које реализују удружења („Службени лист Општине Блаце“, бр. 17/21), Председник општине Блаце, дана 15. јануара 2025. године, доноси,

ЗАКЉУЧАК

I УСВАЈА СЕ Извештај Одељења органа општине и друштвених делатности, о реализованој финансијској подршци програмима од јавног интереса које реализују удружења из буџетских средстава општине Блаце за 2024. годину, број:III-05-400-37/2025 од 13.1.2025. године.

II Закључак доставити: Одељењу органа општине и друштвених делатности Општинске управе општине Блаце, Одељењу за буџет, финансије, локалну пореску администрацију и јавне набавке Општинске управе општине Блаце и архиви овог органа.

III Саставни део Закључка чини Извештај Одељења органа општине и друштвених делатности, о реализованој финансијској подршци програмима од јавног интереса које реализују удружења из буџетских средстава општине Блаце за 2024. годину, број:III-05-400-37/2025 од 13.1.2025. године.

IV Закључак са извештајем објавити на званичној интернет страници општине Блаце.

Број: I-400-37/2025-1

У Блацу, 15. 1. 2025. године

 Обрада: ПРЕДСЕДНИК

самостални саветник ОПШТИНЕ БЛАЦЕ

Драгана Раденковић с.р. Иван Бургић с.р.